DA Den Europæiske Unions Tidende C 287/2

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2006/C 287/02)

Med denne offentliggørelse åbnes der mulighed for at fremsætte indsigelser, jf. artikel 7 i Rådets forordning (EF) nr. 510/2006. Indsigelser skal være Kommissionen i hænde senest seks måneder efter denne offentliggørelse.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»PIMENTÓN DE LA VERA«

EF-Nr.: ES/PDO/005/0321/29.10.2003

BOB ( X ) BGB ( )

Denne oversigt er et resumé, der tjener til oplysning. For yderligere oplysninger kan interesserede konsultere den fuldstændige varespecifikation, som kan fås ved henvendelse til de nationale myndigheder i punkt 1 eller Europa-Kommissionen (1).

1. Medlemsstatens ansvarlige myndighed

Navn: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación de España. Adresse: Infanta Isabel, 1 E-28071 Madrid Tlf.: (34) 913 47 53 94 Fax: (34) 913 47 54 10 E-mail: sgcaproagro@mapya.es

2. Ansøgende sammenslutning

Navn: D. Manuel Fernández Amor, med D.N.I.-nr. 5.602.884-S og andre. Adresse: «Unión de Productores de Pimentón, Sociedad Cooperativa» Polígono Industrial «El Pocito», Calle E, Parcela E-7, E-10400 Jaraíz de la Vera (Cáceres) Tlf.: (34) 927 46 00 12 Fax: (34) 927 17 00 71 E-mail: — Sammensætning: Producent/forarbejdningsvirksomhed ( X ) Andet ( )

3. Produkttype

Kategori 1.8 — Andre produkter i bilag II (krydderier) — paprika

4. Varespecifikationen (sammenfatning af betingelserne i artikel 4, stk. 2)

4.1. Produktets navn: »Pimentón de la Vera«

4.2. Beskrivelse: Paprika med den beskyttede oprindelsesbetegnelse »Pimentón de la Vera«, er et produkt, der opnås ved maling af fuldstændigt røde peberfrugter af Ocales-gruppens sorter Jaranda, Jariza, Jeromín, og af Bola-sorten. Peberfrugterne tilhører plantearterne Capsicum annum og Caspsicum longum og høstes, når de er modne, sunde og rene og har sortens karakteristiske farve. De skal være skadedyrs- og sygdomsfrie og tørres over et bål af steneg og/eller stilkeg i henhold til den traditionelle metode i La Vera. Produktet skal komme fra det afgrænsede produktionsområde.

»Pimentón de la Vera« er et produkt med en røget smag og aroma, der er intens og gennemtrængende som følge af tørringsprocessen, der foregår ved, at peberfrugterne røges. Frugterne har en intens rød farve, der er forholdsvis skinnende. De er meget farvende; dog er denne egenskab mere udpræget hos sorterne fra Ocales-gruppen end hos sorten Bola. Både frugtens smag, aroma og farve forbliver nogenlunde ensartet i hele processen, hvilket hovedsagelig skyldes den langsomme og milde dehydreringsproces, der anvendes.

Paprikaen kan opdeles i tre grupper i henhold til deres smagsstyrke:

Mild paprika: blød og fuldstændig mild smag. Fremstilles af sorterne Bola og Jaranda.

Mellemstærk paprika: halvstærk smag. Fremstilles af sorterne Jaranda og Jariza.

Stærk paprika: har en brændende smag. Fremstilles af sorterne Jeromín, Jariza og Jaranda.

Fysisk-kemiske egenskaber: Følgende fysisk-kemiske egenskaber definerer Pimentón de la Vera:

Kornstørrelse: Paprikaen skal males, således at den kan passere gennem si eller sigte nummer 16 på ASTM-skalaen (svarende til en 1,19 mm-maskestørrelse).

Analytiske egenskaber

Maksimalt vandindhold, udtrykt i procent 14 Maksimumindhold af æterekstrakt i tørstof, udtrykt i procent 23 Maksimumindhold af træstof i tørstof, udtrykt i procent 28 Maksimumindhold af aske i tørstof, udtrykt i procent — I alt (maksimum) 9 — Uopløselige stoffer (maksimum) 1 Farve (2), ASTA-enheder: minimum 90

Fødevare- eller næringsmiddelingredienser: For at give det endelige produkt konsistens og glans er det lejlighedsvis tilladt at tilsætte vegetabilsk solsikkeolie, hvis andel højest må udgøre 3 % af det tørrede produkts volumen. Tilsættelsen af olie påvirker ikke paprikaens særlige karakter, hvorfor man ikke fastsætter oprindelsesområde for disse olier.

Det forarbejdede produkt må ikke indeholde frø, frøbunde, blomsterbægre eller stilke fra andre sorter peberfrugter i mængder, der er større end mægderne fra den anvendte sort. Det må endvidere ikke indeholde kunstige kunstige farvestoffer og andre stoffer, der har indvirkning på de parameterværdier, der kendetegner krydderiet.

Frø, frøbunde, blomsterbægre og stilke af de tilladte sorter skal altid udgøre en mindre procentdel end resten af frugten.

4.3. Geografisk område: Produktionsområdet for peberfrugter, der anvendes til fremstilling af den paprika, der er omfattet af »Denominación de Origen Protegida Pimentón de la Vera«, udgøres af følgende kommuner i naturområderne La Vera, Campo Arañuelo, Valle del Ambroz og Valle del Alagón, der er beliggende i den nordlige del af provinsen Cáceres: Abadía, Aldeanueva de la Vera, Aldeanueva del Camino, Aldehuela del Jerte, Arroyomolinos de la Vera, Carcaboso, Casas del Monte, Casatejada, Casillas de Coria, Cilleros, Collado, Coria, Cuacos de Yuste, El Toril, Galisteo, Garganta la Olla Gargantilla, Granja de Granadilla, Guijo de Galisteo, Guijo de Granadilla, Guijo de Santa Bárbara, Holguera, Jaraíz de la Vera, Jarandilla de la Vera, Losar de la Vera Madrigal de la Vera, Majadas de Tiétar, Malpartida de Plasencia, Montehermoso, Moraleja, Morcillo, Navalmoral de la Mata, Pasarón de la Vera, Plasencia, Riolobos, Robledillo de la Vera, Rosalejo, Saucedilla, Segura de Toro, Serrejón, Talaveruela de la Vera, Talayuela, Tejeda de Tiétar, Torrejoncillo, Torremenga, Valdeobispo, Valverde de la Vera, Viandar de la Vera, Villanueva de la Vera og Zarza de Granadilla.

Det område, hvori forarbejdningen og emballeringen finder sted, er sammenfaldende med produktionsområdet.

Samtlige produktionsprocesser, som medvirker til fremstillingen af »Pimentón de la Vera« skal foregå indenfor de kommuner, der er nævnt i dette stykke, hvilket betyder, at dyrkning, tørring og forarbejdning af den beskyttede oprindelsesbetegnelse »Pimentón de la Vera« skal foregå i dette område. Denne restrinktion har til formål at sikre en større garanti for det endelige produkts oprindelsessted, sporbarhed og kvalitet.

4.4. Bevis for oprindelse: De registrerede virksomheder fremstiller Pimentón de la Vera, som er omfattet af beskyttelsen, af tørrede peberfrugter, der stammer fra registrerede plantebrug, som er beliggende i produktionsområdet. Produktet markedsføres med betegnelsen Denominación de Origen Protegida »Pimentón de la Vera« og med en nummereret kontroletiket, forudsat at det er blevet godkendt i alle kontrolfaserne. De peberfrugter, som anvendes, skal stamme fra de sorter, der tilhører Ocales-gruppen (Jaranda, Jariza og Jeromín) og fra Bola-sorten.

4.5. Fremstillingsmetode: Plantningen af bedene påbegyndes fra slutningen af februar til starten af april for at fremstille peberfrugtplanterne, som udplantes på blivestedet ca. mellem den 15. maj og den 10. juni.

Blivestedet skal inden udplantningen forarbejdes tilstrækkeligt for at sikre den bedste udplantning af de små peberfrugtplanter. Forarbejdningen af jorden skal omfatte oppløjning af hårde jordlag under overfladen, knusning af jordklumper, jordløsning, spredning af organisk gødning og mineraler samt jævning af jorden.

Udplantningen foretages manuelt eller ved hjælp af maskinplantning.

Efter udplantning vandes der rigeligt for at sikre en god jordfæstning af planterne. Vandingen finder sted under hensyntagen til jordbundsforholdene og kan enten ske gennem kunstvanding ved udnyttelse af terrænets naturlige fald, sprinklervanding og i nogle tilfælde gennem lokalvanding.

Når frugten er moden, påbegyndes høsten, der foregår ved håndkraft, og frugterne transporteres til tørrehusene, som er beliggende på plantebrugets område. Her finder udtørringen sted ved hjælp af den vertikale luftgennemstrømningsmetode, hvor der anlægges et bål under peberfrugterne, der tørres med røg. De enkelte landbrugere indretter selv tørrehusene.

Metoden indebærer, at peberfrugterne tørres langsomt, let og roligt, hvorved vandindholdet inden for en periode på 10-15 dage falder fra 80 % til under 15 %. Det endelige produkt, der kaldes hylstret, skal have en røget smag og aroma og en meget jævn farve, hvilket kendetegner den tørringsmetode, der anvendes i La Vera.

Hylstrene transporteres derefter til områdets møller, hvor de males i smergelsten. Til slut går den malede peberfrugt igennem de såkaldte »piedras de transmitir«, der sættes horisontalt. På dette tidspunkt tilsættes af og til vegetabilsk olie i forholdet fastsat under pkt. 4.2.1.3 i dette resumé. Tilsættelse af denne olie påvirker ikke paprikaens særlige karakter. Endelig følger emballering og mærkning, hvorefter produktet er klar til salg.

4.6. Tilknytning til området: De første henvisninger til dyrkningen af peberfrugter i La Vera kan dateres til det 16. århundrede, hvor munkene af St. Hieronymus' orden dyrkede afgrøden i deres kloster i Yuste (Cuacos de Yuste, Comarca de La Vera).

Lidt efter lidt blev dyrkningen af afgrøden mere udbredt og strakte sig fra La Vera til de tilgrænsende naturområder, Campo Arañuelo, Valle del Ambroz og Valle del Alagón, og afgrøden blev stadig mere værdsat af landbrugerne som følge af det gode økonomiske udbytte, den gav.

Den industrielle proces til fremstilling af paprika blev indledt i slutningen af det 17. århundrede og gennemgik en kraftig udvikling i midten af det 18. århundrede. Peberfrugterne blev dengang malet i hydrauliske melmøller, der var beliggende i slugternes udkant. Da det elektriske lys kom til La Vera blev det muligt at anvende elektriske møller, og dette udgjorde en væsentlig forbedring for de virksomheder, der blev etableret med fremstilling af paprika som eneste formål.

De peberfrugtsorter, der anvendes til fremstillingen af paprika, er lokale sorter af arten Capsicum annum L eller Capsicum longum L, hvor sorter af førstnævnte art er runde sidstnævnte aflange. Inden for den første gruppe findes varianten Bola, og i den anden gruppe varianten Ocales, der ligeledes betegnes »Agridulce de la Vera«. Sorterne er meget grove og har i høj grad tilpasset sig områdets jordbundsforhold. Den fantastiske akklimatisering er årsag til, at sorterne ikke er blevet erstattet med fremmede sorter. En anden væsentlig faktor, der begrunder anvendelsen af områdets vegetabilske materiale, er materialets fuldstændige tilpasning til røgtørringsmetoden, der er blevet anvendt i La Vera siden det 17. århundrede, og som stadig anvendes.

De klimaforhold, der kendetegner mikroklimaet i produktionsområdet, som ligger beskyttet af Sierra de Gredos, samt jordbundsforholdene (løs, fuldstændig saltfri jord) og kvaliteten af vandingsvandet, der ligeledes er saltfrit, gør det muligt at dyrke disse hjemlige sorter, hvis frugter bruges til fremstilling af paprikaen, som får denne særlige smag.

Denne smag, der skyldes sorten, fremhæves med røgningen og den tørringsmetode, der knytter sig til områdets klimaforhold, som forhindrer tørring af frugterne i solen, og som giver paprikaen den karakteristiske smag og aroma samt en meget jævn farve.

Anvendelsen af de lokale sorter, røgtørringen og brugen af stenmøller siden det 17. århundrede i La Vera, indebærer, at den paprika, der fremstilles i dette område, adskiller sig fra de øvrige typer, der produceres i resten af verden, da den har sine helt egne karakteristika. Disse karakteristika ligger til grund for, at Pimentón de la Vera kendes som den paprika, der fremstilles i den nordlige del af Cáceres i henhold til den fremstillingsmetode, der er beskrevet ovenfor.

4.7. Kontrolinstans:

Navn: Consejo Regulador de la Denominación de Origen Protegida «Pimentón de la Vera» Adresse: Avda. de la Constitución, 65 E-10400 Jaraíz de la Vera (Cáceres) Tlf.: (34) 927 17 02 72 Fax: (34) 927 17 02 72 E-mail: info@pimentonvera-origen.com

Kontrolorganet for B.O.B. »Pimentón de la Vera« overholder de krav, der er fastlagt i UNE-EN-45.011-standarden.

4.8. Mærkning: Vareetiketterne, der udformes af de registrerede fremstillingsvirksomheder, skal godkendes af kontrolorganet. Etiketterne skal obligatorisk være forsynet med teksten: Denominación de Origen Protegida »Pimentón de la Vera«.

Al Pimentón de la Vera, der certificeres af kontrolorganet for Denominación de Origen Protegida, og som markedsføres med henblik på konsum, skal være forsynet med en identifikation med det logo, der er registreret af kontrolorganet, og som tilhører dette, og en nummereret kontroletiket. Produktet må ikke markedsføres, hvis disse krav ikke er opfyldt. Den nummererede kontroletiket må kun anvendes én gang og ikke genanvendes.

4.9. Krav i nationale bestemmelser:

— Ley 25/1970, de 2 de Diciembre, Estatuto de la Viña, del Vino y de los Alcoholes y en su Reglamento aprobado por Decreto 835/1972, de 23 de Marzo (lov om vindyrkning, vin og alkohol samt gennemførelsesdekretet til denne lov).

— Decreto 835/1972, de 28 de Marzo, reglamento de la Ley 25/1970 (gennemførelsesdekret til ovennævnte lov).

— Orden de 25 de enero de 1994, por la que se precisa la correspondencia entre la legislación española y el reglamento CEE 2081/92, en materia de denominaciones de origen e indicaciones geográficas de productos agrícolas y alimentarios (bekendtgørelse om sammenhæng mellem den spanske lovgivning og forordning (EØF) nr. 2081/92).

— Real Decreto 1643/99, de 22 de octubre, por el que se regula el procedimiento para la tramitación de solicitudes de inscripción en el Registro Comunitario de Denominaciones de Origen Protegidas y de las Indicaciones Geográficas Protegidas (kongeligt dekret om ansøgninger om optagelse i EF-registeret for beskyttede oprindelsesbetegnelser og beskyttede geografiske betegnelser).

(1) Europa-Kommissionen, Generaldirektorat for Landbrug og Udvikling af Landdistrikter, Kvalitetspolitik for landbrugsprodukter — B-1049 Bruxelles.

(2) På malingstidspunktet.